text: Opfindelse gør alle biler handicapvenlige
  10 juni 2014 kl. 17.49
  Kørestolsbruger i 25 år Max Birkelund fra Vorbasse har opfundet løsning, der kan gøre en helt almindelig bil handicapvenlig på et øjeblik.
  Der følger mange udgifter med, hvis man er kørestolsbruger. Især når det kommer til et køretøj. For hvis en bil skal indrettes som handicapbil, så kræver det ofte en særlig bil og mange timer lang operation på et værksted. Det problem har Max Birkelund nu løst.
  - Nu har jeg siddet i kørestol i 25 år, og jeg synes simpelthen, der mangler et moderne og tidsvarende system, siger Max Birkelund til TV SYD.
  En hvilken som helst bil, der er klargjort til systemet, kan ændres fra almindelig bil til handicapvenlig på fem sekunder. Max Birkelund har taget patent på opfindelsen, og nu skal den i produktion. Den virker ved at montere et lille håndtag under rettet i bilen, hvor føreren både kan bremse og give gas med hånden.
  